JASIF ยังไงต่อดีล่ะ?
กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF นักลงทุนที่ยังคงถือหน่วยในกองทุนฯ คล้ายกับกำลังอยู่บนทางสามแพร่ง
กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF นักลงทุนที่ยังคงถือหน่วยในกองทุนฯ คล้ายกับกำลังอยู่บนทางสามแพร่ง
21 ก.ค. 2565

กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF
นักลงทุนที่ยังคงถือหน่วยในกองทุนฯ
คล้ายกับกำลังอยู่บนทางสามแพร่ง
คือ ตัดสินใจไม่ถูกว่า จะถือ ขาย ซื้อเพิ่ม หรือยังไงต่อดี
เพราะหากดูข้อมูลอย่างเป็นทางการล่าสุดที่ ADVANC หรือ บมจ.แอดวานซ์ อินโฟร์ เซอร์วิส แจ้งเข้าซื้อหุ้นใน TTTBB และ JASIF จำนวน 19% (ราคา 8.50 บาท) จาก JAS
พร้อมกับข้อเสนอขอยกเลิกสัญญาประกันค่าเช่า และขอลดค่าเช่า (มีผลตั้งแต่ปี 2023)
และจะมีการต่อสัญญาเช่าออกไปที่จะสิ้นสุดในปี 2032 ขยายไปจนถึง 2038
(จะไม่มีการผ่อนปรนเงื่อนไขไปมากกว่านี้)
ADVANC อ้างว่าวิธีการนี้จะช่วยสร้างมูลค่าให้กับกองทุนฯ มากขึ้น
ทว่า เท่าที่มีการสำรวจความเห็นนักลงทุนสถาบัน ที่เป็นผู้ถือหน่วยรายใหญ่ในกองทุน JASIF
พบว่า หากเงื่อนไขยังอยู่เพียงเท่านี้
ผู้ถือหน่วยมากกว่า 50% จะไม่โหวตอนุมัติการเปลี่ยนแปลงในสัญญาเช่าแน่นอน
เพราะเป็นไปไม่ได้ที่ผู้ถือหน่วย โดยเฉพาะนักลงทุนสถาบัน กองทุนต่าง ๆ จะโหวตในสิ่งที่ตนเองได้รับผลประโยชน์ลดลง
เพราะทั้งนักลงทุนสถาบัน และกองทุนต่าง ๆ ต่างมี stakeholder หรือผู้มีส่วนได้เสีย ที่พวกเขาจะต้องไปอธิบายให้ได้ว่า เพราะเหตุใดจึงโหวตอนุมัติให้กับ ADVANC ภายใต้เงื่อนไขที่เป็นผลประโยชน์ลดต่ำลง
ถามว่าประเด็นนี้ทาง ADVANC ทราบหรือเปล่า
คำตอบ คือ “ทราบ”
เพราะเชื่อว่า ทางแอดวานซ์ฯ เองน่าจะมีการศึกษาทางหนีทีไล่ การวางเกม หรือศึกษาในด้านกฎหมายมาแล้วอย่างดี
ทำให้มีข่าวออกมาว่า ล่าสุด ทางแอดวานซ์ฯ เริ่มเดินสายเข้าพบกับกลุ่มนักลงทุนสถาบันใน JASIF แล้ว
เห็นว่า จะมีการเจรจา เพื่อเพี่มเงื่อนไขที่เป็น “ผลประโยชน์เข้าไปเพิ่มเติม”
เช่น การเข้าใช้คาปาซิตี้ในส่วนที่จะหมดอายุลงราว ๆ 20% ในช่วงปี 2569
รวมถึงการขายสินทรัพย์เข้ากองทุน
และมีเงื่อนไขอื่น ๆ เข้าไปอีก
ในประเด็นการเข้าใช้คาปาซิตี้ แม้ว่าทางแอดวานซ์จะขอลดค่าเช่า
แต่ทางแอดวานซ์ฯ จะเข้ามาใช้คาปาซิตี้เพิ่มทำให้แม้ว่ากองทุนฯ จะมีรายได้จากค่าเช่าลดลง แต่ก็จะได้จำนวนหน่วยในการใช้เพิ่มขึ้น และจะช่วยเพิ่มผลตอบแทนในอนาคตได้
ส่วนเหตุที่ทางแอดวานซ์ยังอุบไต๋ หรือยังเปิดเผยอะไรมากไม่ได้
ข่าวว่า เพราะเรื่องนี้เป็น “เกม” ทางธุรกิจ
แอดวานซ์ฯ พยายามวางเกมเดิมแบบมีสเต็ป หรือเป็นขั้น เป็นตอนไป
ในด้านของราคาหน่วยลงทุน JASIF
ล่าสุด บทวิเคราะห์ของหลายโบรกฯ ต่างมองว่า ราคาน่าจะยืนอยู่บริเวณ 8.80-9.00 บาทต่อหน่วย
และมีดาวน์ไซด์ที่จำกัด หรือจะไม่ลงไปต่ำกว่านี้แล้ว เนื่องเพราะต้นทุนของแอดวานซ์ฯ ที่จะเข้าซื้อนั้น อยู่ที่ 8.50 บาท
ในด้านการจ่ายเงินปันผลต่อไตรมาส หากนับจากไตรมาส 2/65 ไปจนถึงไตรมาส 1/66 มีการคาดการณ์ว่า จะยังคงเหมือนเดิม คือระหว่าง 0.23-0.25 บาทต่อหน่วยต่อไตรมาส
หรือคิดเป็นผลตอบแทนถึง 10.50–11.00% เมื่อเทียบกับราคา ณ ปัจจุบัน
หากเป็นนักลงทุนรายย่อย
สามารถซื้อที่ราคาปัจจุบันได้ ถือว่า “คุ้ม”
แต่หากจะถือระยะยาว ก็ยังมีความคุ้มเช่นกัน แม้ว่าในอนาคตผลตอบแทนอาจจะลงมาเหลือ 7-8%